बुढासुब्बा मन्दिरको पुनर्निर्माण गरिँदै
बूढासुब्बा मन्दिरको महत्व र ऐतिहासिकता झल्काउन कलात्मक काठको खम्बासहितको थप संरचना निर्माणको काम थालिएको छ । धरान उपमहानगरपालिकामा रहेको बूढासुब्बा मन्दिरको नेपाल सरकारको पुरातात्विक विभागको आर्थिक सहयोगमा मन्दिरको संरचना निर्माण गर्न लागिएको हो ।
निशा राई धरान, असोज १० गते । बुढासुब्बा मन्दिरको महत्त्व र ऐतिहासिकता झल्काउन कलात्मक काठको खम्बासहितको थप संरचना निर्माणको काम थालिएको छ । धरान उपमहानगरपालिकामा रहेको बुढासुब्बा मन्दिरको नेपाल सरकारको पुरातात्त्विक विभागको आर्थिक सहयोगमा मन्दिरको संरचना निर्माण गर्न लागिएको हो ।बुढासुब्बाकाे ऐतिहासिकतालाई जोगाउन कंक्रिटको खम्बालाई विस्थापित गरी काठको कलात्मक ढङ्गको संरचना निर्माण गरिन लागेको छ । धार्मिक पर्यटकीयस्थल धरानको बुढासुब्बा मन्दिरको आफ्नै अस्तित्व छ । नेपालमा कहीँ पनि नपाइने टुप्पोविनाको बाँस यहाँ पाइन्छ । बाँसमा प्रेमी प्रेमिकाहरूको नाम लेखेमा नछुटिने विश्वास गरिन्छ । वैशाख पूर्णिमाका बेला मात्र बाँसलाई छुइन्छ र लडेको, मर्केको बाँसलाई उठाइन्छ । बाँसको टुक्राहरू घरमा लगेर राखेमा शुभ हुने जनविश्वास रहेको स्थानीयको भनाइ छ ।बुढासुब्बा मन्दिरमा कंक्रिटको खम्बा २०६० को दशकमा निर्माण गरिएको थियो । मन्दिरका पुजारी उत्तम आलेमगरका अनुसार २०५५ देखि २०६० तिर मन्दिरको जीर्णोद्धार गर्ने क्रममा बलियो हुने र संरक्षण गर्न कंक्रिटका पिल्लरहरू बनाइएका थिए । सो अघि पनि मन्दिरमा काठका खम्बाहरू राखिएका थिए ।पुरातात्त्विक विभागले नेपालका सम्पदालाई मूल रूपमै ल्याउन पुनर्निर्माणको काम गरिरहेको छ । पुरातात्त्विक विभागले पछिल्लो चार वर्ष यता बुढासुब्बा मन्दिरलाई ऐतिहासिकता प्रदान गर्न बजेट विनियोजन गर्दैआएको छ । पुजारी मगरका अनुसार मन्दिर तिहारसम्ममा निर्माणको काम सकिनेछ ।   